**ОТЧЕТ**

**ОТНОСНО: Дейността на Инспекторат на Министерството на външните работи през 2021 г.**

Инспекторат на Министерството на външните работи (МВнР) през 2021 г. осъществяваше своята дейност в изпълнение на утвърдения годишен план, както и на всички други задачи, възложени от министъра на външните работи и свързани с упражняването на специализиран и общ контрол върху дейността на Централното управление (ЦУ) на МВнР и на задграничните представителства (ЗП) на Република България.

Инспекторат на МВнР изпълняваше своите функции в съответствие със Закона за дипломатическата служба, Закона за администрацията, Административно процесуалния кодекс, Устройствения правилник на МВнР, Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, Вътрешните правила за дейността на Инспектората на МВнР, Вътрешни правила за прилагане на Закона за противодействие на корупцията и за отнемане на незаконно придобитото имущество и на Наредбата за организацията, реда за извършване на проверки на декларациите и установяване на конфликт на интереси в системата на МВнР.

Основни цели в дейността на Инспектората на МВнР през 2021 г. бяха:

1. Предотвратяване и отстраняване на нарушения при функционирането на администрацията;
2. Независима и обективна оценка на дейността на администрацията;
3. Постигане на по-висока ефективност на дейността на администрацията, чрез формулиране на предложения/мерки за подобряване на работата и отстраняване на констатираните слабости и нарушения;
4. Постигане на законосъобразно и правилно функциониране на администрацията, чрез отстраняване на констатираните слабости и нарушения, въз основа на предложени мерки и препоръки;
5. Въвеждане на адекватни механизми за осъществяване на контрол и извършване на проверки по Закона за противодействие на корупцията и за отнемане на незаконно придобитото имущество (ЗПКОНПИ);
6. Постигане на по-висока степен на полезно действие в работата на администрацията на МВнР и второстепенните разпоредители с бюджет, чрез подобряване качеството на административното обслужване;
7. Осигуряване на адекватни механизми за превенция, противодействие и разкриване на корупционни прояви, измами и нередности в администрацията на министерството и второстепенните разпоредители към Министъра на външните работи;
8. Укрепване на административния капацитет и повишаване на професионалната квалификация на служителите в звеното, както и подобряване взаимодействието с други органи, организации и звена.

За постигане на поставените пред Инспекторат цели, през 2021 г. бяха извършени **7 планови проверки** (6 планови проверки на администрацията в ЦУ на МВнР и второстепенните разпоредители с бюджет към Министъра на външните работи и една проверка по реда на ЗПКОНПИ)**, 9 извънпланови проверки** и бяхаразгледани **54 сигнала** по реда на Глава осма от Административно процесуалния кодекс (АПК).

В утвърдения от министъра на външните работи План за дейността на Инспекторат на МВнР през 2021 г. бяха включени **7 планови проверки**, в това число **6 проверки на второстепенни разпоредители с бюджет** (Посолствата в Мадрид, Киев, Ереван, Делхи, Атина и Постоянното представителство в Страсбург). Съгласно изискванията на ЗПКОНПИ беше извършена и проверка за спазване на срока за подаване на годишни декларации по реда на чл. 35, ал. 1, т. 2 от ЗПКОНПИ.

През 2021 г. бяха извършени **9 извънпланови тематични проверки**, в това число:

1. Проверка с предмет: „Проверка по сигнал служител в ПП-Ню Йорк за извършени неправомерни действия от ръководителя на Постоянното представителство на Република България към ООН в Ню Йорк”. В хода на проверката не са установени допуснати нарушения. За резултатите от проверката е изготвен доклад, представен за одобрение на министъра на външните работи.

2. Проверка с предмет „Изясняване на фактите и обстоятелствата относно изложените в сигнал съдържащ твърдения за нередности при консулското обслужване и нарушения по повод организирането и честването на националния празник – 3-ти март през 2020 г. от страна на Дипломатическото представителство в Дъблин, Ирландия“. При проверката не са установени данни за допуснати нарушения, но предвид факта, че същата е осъществена само на база предоставени от ДП-Дъблин документи, е направено предложение за последващо извършване на проверка на място в представителството. За резултатите от проверката е изготвен доклад одобрен от министъра на външните работи и са информирани подателите на сигнала.

3. Проверка по постъпил сигнал, относно оспорване на конкурсна процедура за стажант-аташета. В хода на проверката не са установени допуснати нарушения. За резултатите от проверката е изготвен доклад одобрен от министъра на външните работи и е информиран подателят на сигнала.

4. Проверка с предмет „Изясняване на фактите и обстоятелствата по постъпил сигнал от служител в дирекция „Развитие на селските райони“ на Министерството на земеделието, храните и горите, командирована за участие в секционна избирателна комисия в гр. Пасау, Германия“. За резултатите от проверката е изготвен доклад одобрен от министъра на външните работи и е информиран подателят на сигнала.

5. Проверка по постъпил нов сигнал относно оспорване на конкурсна процедура за стажант-аташета, препратен по компетентност до МВнР от Администрацията на Министерския съвет. В хода на проверката не са установени допуснати нарушения. За резултатите от проверката е изготвен доклад одобрен от министъра на външните работи и е информиран подателят на сигнала. Предвид констатираните при проверката факти и обстоятелства е направена препоръка, в срок от три месеца от утвърждаване на доклада, дирекция „Човешки ресурси“, съвместно с дирекция „Правна“, да подготвят и предложат проект на актуализиране на разпоредбите в Наредба за условията и реда за провеждане на конкурсите за дипломатически служители, като бъдат коригирани текстовете, пораждащи неясноти и отстранени пропуските в регламентацията на отделните етапи при провеждането на конкурсни процедури в МВнР.

6. Проверка по постъпил сигнал относно допуснати нарушения при назначаването на служител, на длъжност „главен юрисконсулт“ в дирекция „Управление на собствеността и материално-техническо осигуряване“. В хода на проверката не са установени допуснати нарушения. За резултатите от проверката е изготвен доклад одобрен от министъра на външните работи и е информиран подателят на сигнала.

7. Проверка на дейността на дирекция „Управление на собствеността и материално-техническо осигуряване”. Проверката бе извършена в изпълнение на препоръка на Главния инспекторат към Министерския съвет, като основна цел е да се анализира организацията и ефективността на дирекцията, както и спазването на законовите, подзаконовите и вътрешноведомствените актове, отнасящи се до дейността и функционирането ѝ. За резултатите от проверката е изготвен и утвърден от министъра доклад, в който са направени 8 извода и са дадени 12 препоръки. При формулирането на препоръки е акцентирано върху констатираното в хода на проверката голямо текучество на кадри в дирекцията, липсата на стратегия за управлението на имотите, собственост на Р България в и извън страната, както и липсата на визия за управлението и разпореждането с моторни превозни средства в ЦУ На МВнР и в задграничните представителства.

През 2021 г. в Инспекторат са постъпили 54 /петдесет и четири/ сигнала по реда на Глава осма от АПК, като голяма част от тях са във връзка с обслужването в консулските служби към ЗП (приблизително 30 %).

Сигналите се разпределят по видове, както следва: за нередности в консулското обслужване – 15 бр.; за корупция и корупционно поведение – 2 бр.; за неправомерно поведение на служители на администрация – 31 бр.; за управление на имоти собственост на Република България в чужбина – 1 бр.; сигнали, които не са от компетентността на Инспекторат – 5 бр.

По 6 от получените сигнали са извършени извънпланови тематични проверки, за 39 сигнала са извършени предварителни проучвания и са изготвени и изпратени отговори до жалбоподателите съгласно чл. 38, ал. 1 от Вътрешните правила за дейността на Инспекторат на МВнР, а 2 сигнала са препратени към компетентните органи и структури.

През 2021 г. Инспекторат продължи да изготвя експертни становища по конкретни казуси в процеса на изготвяне на предложения за управленски решения.

В рамките на извършените през 2021 г. проверки, Инспекторат е направил множество предложения за отстраняване на недостатъци във функционирането на МВнР и за подобряване дейността на Дипломатическата служба.

Инспекторат полага усилия за подобряване координацията между отделните административни структури в МВнР, като този приоритет е заложен в годишния и в стратегическия планове за дейността на Инспектората на МВнР.

Инспекторат на МВнР